Regjeringsråd

Regjeringsråd er den øverste faste embetsmannen ved Statsministerens kontor. Regjeringsråden leder den faste staben ved kontoret og har rådgivningsoppgaver for statsministeren og arbeidsgiverfunksjoner for politikere i alle departementene. Regjeringsråden er sekretær ved regjeringskonferansene og sekretær ved statsrådets møter hos kongen.

Embetet har røtter tilbake til både det historiske statssekretærembetet og statsministersekretæren. Embetet ble opprettet i sin nåværende form i 1969, da Statsrådsekretariatet i Justisdepartementet ble nedlagt og disse funksjonene lagt til ekspedisjonssjefen ved Statsministerens kontor, som så ble regjeringens felleskontor. Embetet hadde tittelen «ledende ekspedisjonssjef» fra 1969 til 1987 og «departementsråd» fra 1987 til 2001, da den ble endret til «regjeringsråd».

Tittelen «regjeringsråd» har tidligere, i en kort periode, vært brukt i en annen betydning. Da prins Christian Frederik tiltrådte som norsk regent i 1814, oppnevnte han ved instruks av 2. mars 1814 et «regjeringsråd», der medlemmene kaltes «regjeringsråder». Grunnloven av 17. mai 1814 endret betegnelsen til «statsråd».

 Referanser 

Kategori:Norsk politikk
Kategori:Embetstitler